29.

subliniază că ansamblul măsurilor sprijinite prin această abordare cuprinzătoare trebuie să se concentreze pe obiectivele de creștere economică și competitivitate și pe domeniile de acțiune prioritare, care trebuie să depășească simplele schimburi de experiență și informații și să includă proiecte și acțiuni comune, schimburi de personal și de beneficiari între proiecte, crearea de rețele și instituții comunitare etc.; Prin urmare, propune: 1. PUNEREA ÎN APLICARE A UNUI CADRU STRATEGIC COMUN PENTRU CLUSTERE consideră că este necesar un cadru strategic global care să includă viziunile diverșilor actori interesați (administrații publice, universități, centre de cercetare și întreprinderi) și care să permită gestionarea coordonată a celor trei procese descrise anterior: — să permită crearea de condițiilor necesare pentru încurajarea și dezvoltarea de clustere; — să favorizeze punerea în aplicare a inițiativelor propuse de clustere; — să se obțină interconectarea clusterelor, atât la nivel național cât și transfrontalier, care să permită schimburile de experiență și cooperarea; propune, în acest context, ca prim pas în dezvoltarea acestui cadru strategic, crearea unui grup de experți de nivel înalt, care să studieze această chestiune și să definească pentru Consiliu și pentru Comisie orientările privind integrarea și armonizarea criteriilor. Acest grup ar trebui să aibă un grad mare de independență și să fie condus de o personalitate europeană renumită în acest domeniu. Din acest grup ar trebui să facă parte reprezentanți ai tuturor grupurilor interesate de această temă: din lumea politică, din diferitele organe de administrație, mai ales din cadrul administrației regionale, din întreprinderi cu experiență în administrarea clusterelor, din universități, din centre tehnologice și de cercetare, ca și din instituții financiare și alte instituții care ar putea oferi finanțare (rețele de investitori individuali, fonduri de capital de risc etc.); consideră că acest cadru strategic va permite utilizarea diverselor inițiative care există deja în legătură cu clusterele specializate și va aduce o viziune integrată a acestora, definind orientările care să permită promovarea dezvoltării proceselor din cadrul evoluției clusterelor. FAZA DE INCUBARE — crearea condițiilor necesare pentru dezvoltarea clusterului; — acordarea de ajutoare financiare care să faciliteze interconexiunea întreprinderilor mici și mijlocii aflate pe același teritoriu și utilizarea eventualelor sinergii; — implicarea întreprinderilor „locomotivă”; — relații cu centrele de cercetare din sector; FAZA DE LANSARE — dezvoltarea relațiilor de încredere; — interconectarea întreprinderilor care fac parte din diverse clustere pentru formarea de metaclustere transfrontaliere; — crearea unui mod de organizare propriu și a unei imagini de marcă; — dezvoltarea unei agende strategice de colaborare; FAZA DE CREȘTERE — crearea și dezvoltarea de proiecte proprii; — integrarea clusterelor în platformele tehnologice europene; — alianțe între clustere, platformă de cooperare între regiuni; — difuzarea rezultatelor cooperării între clustere, asigurând în acest fel faptul că rezultatele proiectului ajung în alte regiuni; — noi produse ca rezultat al inițiativelor de colaborare; FAZA DE MATURITATE — inovații și brevete proprii; — apariția de subclustere comerciale; — parteneriate strategice pentru dezvoltare economică; — atragerea de noi investiții în regiune; 2. ACȚIUNI DE STIMULARE A CREĂRII UNUI CADRU STRATEGIC CARE SĂ CONFERE CREDIBILITATE PROCESULUI recunoaște că trebuie stimulată cooperarea între întreprinderile din cluster, pentru a promova crearea unei rețele a rețelelor de clustere de prim rang, care să permită realizarea de servicii comune și schimbul de bune practici la nivel european și internațional. Acest lucru s-ar putea realiza, de exemplu, prin: — dezvoltarea și difuzarea instrumentelor de cooperare pentru punerea în comun a cunoștințelor obținute în clusterele regionale; — promovarea de evenimente și reuniuni cu diversele părți interesate din diverse clustere, în special cu întreprinderile; — elaborarea unui memorandum anual comun al activităților tuturor clusterelor europene; — sprijinirea dezvoltării de servicii comune în domeniile formării, informaticii etc.; subliniază că este esențial ca administrațiile să lanseze proiecte de cerere anticipată prin: — conectarea observatoarelor și organismelor de supraveghere tehnologică din diverse regiuni prin crearea unui sistem european de monitorizare a cercetării și inovării industriale și îmbunătățirea informării asupra capitalului intelectual în vederea anticipării posibilelor soluții din domeniul ofertei și a tehnologiilor care ar putea crea valoare adăugată; — stimularea cooperării cu platformele tehnologice europene; — crearea de proiecte publice comune pentru diverse regiuni (specificații și procese de achiziții comune); — stabilirea de norme comune în diverse regiuni care să promoveze sau să anticipeze dezvoltarea de tehnologii inovatoare; subliniază că este necesară regruparea informațiilor existente într-o singură platformă de informare europeană privind clusterele (INFOCLUSTER) a informației existente și includerea în aceasta a funcțiunilor utile pentru întreprinderi (acoperite doar parțial în prezent). În acest context, Comitetul consideră că Observatorul European al Clusterelor este cea mai potrivită instituție pentru dezvoltarea acestei platforme de informare: — un sistem de informare teritorială care să permită structurarea și centralizarea ofertei actuale în materie de infrastructuri și centre de cercetare, întreprinderi implicate în activități de cercetare, dezvoltare și inovare, universități și alte centre, domenii de cercetare promovate, contacte-cheie tehnice și politice etc. Acest instrument ar facilita relațiile dintre diversele centre de cunoaștere și clustere. Acesta ar putea fi lansat de Comisia Europeană în colaborare cu CoR, care ar furniza contactele cu regiunile și cu clusterele existente la nivel regional; — un barometru dinamic al competitivității care ar permite oricărui cluster să se compare cu altul cu caracteristici similare și să-și cunoască poziția în mediul său concurențial; — pentru schimbul de informații, o cartografiere a programelor și politicilor naționale și regionale aplicabile în fiecare teritoriu în ceea ce privește ajutoarele destinate cercetării, dezvoltării și inovării, instrumentele financiare de sprijin, programele de formare și de schimb etc.; — diverse rapoarte privind cele mai bune practici aplicate de întreprinderi sau de clustere pentru punerea în comun a cunoștințelor; confirmă că este necesară promovarea colaborării între instrumentele financiare în favoarea inovării (capital/datorie/ajutoare directe) ale diverselor regiuni și țări, cu obiectivul de a facilita investițiile în proiecte mari, care să implice mai multe regiuni din diferite țări europene prin intermediul clusterelor și care ar putea beneficia de un mai mare sprijin in partea fondurilor europene, cum ar fi cele ale BEI și FEI; consideră că este posibilă punerea în comun a resurselor și serviciilor între clustere, cu scopul de a permite accesul comun la servicii de mai bună calitate: — bursă de locuri de muncă specializate și programe de schimb și de formare a cercetătorilor în sectorul privat; — mobilitatea întreprinderilor prin utilizarea în comun a echipamentelor și serviciilor incubatoarelor de afaceri; — schimb de competențe tehnice, de infrastructuri de cercetare și de instalații de producție, care să permită crearea de economii de valoare importantă și cu implicații extinse; — sistem european de monitorizare a cercetării și inovării industriale și îmbunătățirea informării privind capitalul intelectual; 3. MĂSURI DE EVALUARE EX-ANTE, EX-DURANTE ȘI EX-POST, CU SCOPUL ORIENTĂRII VIITOARELOR ACȚIUNI consideră că evaluarea reprezintă un tip de cercetare care utilizează tehnici specifice și răspunde întrebărilor referitoare la acoperirea necesităților clusterelor, crearea unei politici corespunzătoare, punerea corectă în aplicare, impactul așteptat al acesteia, posibilitatea revizuirii obiectivelor care nu au fost îndeplinite sau posibilitatea sporirii eficienței politicii aplicate; consideră că evaluarea este un instrument care trebuie utilizat pe toată durata procesului de punere în aplicare și care, pe lângă alte avantaje, întărește credibilitatea politicii privind clusterele.